รายได้รัฐบาลทะลัก
มั่นใจทั้งปีรีดภาษีได้1.98ล้านล้าน7เดือนทะลุเป้า3.75หมื่นล้านแล้ว
15 พ.ค. 2555

มั่นใจทั้งปีรีดภาษีได้1.98ล้านล้าน7เดือนทะลุเป้า3.75หมื่นล้านแล้ว
รัฐรีดรายได้ดีไม่มีตกเกินเป้า 3.75 หมื่นล้าน มั่นใจทั้งปี 1.98 ล้านล้าน
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า การเก็บรายได้รัฐบาลเดือน เม.ย. 2555 จัดเก็บได้ 1.39 แสนล้านบาท สูงกว่าเป้า 5,648 ล้านบาท ส่งผลให้ในช่วง 7 เดือนแรกของปีงบประมาณ 2555 รัฐบาลจัดเก็บรายได้สูงกว่าเป้า 3.75 หมื่นล้านบาท
ขณะที่การเก็บรายได้เดือน เม.ย. 2555 มีภาษีที่จัดเก็บได้สูงกว่าประมาณการที่สำคัญ ได้แก่ ภาษีเงินได้บุคคลธรรมดาจัดเก็บได้สูงกว่าประมาณการจำนวน 2,341 ล้านบาท อากรขาเข้าจัดเก็บได้สูงกว่าประมาณการจำนวน 1,778 ล้านบาท เป็นผลจากการนำเข้ารถยนต์และส่วนประกอบรถยนต์ และยังมีบริษัท ปตท. นำส่งเงินปันผลประจำปี 2554 ก่อนกำหนด 1.02 หมื่นล้านบาท จากที่ประมาณการว่าจะนำส่งในเดือน พ.ค. 2555
อย่างไรก็ดี ภาษีน้ำมันยังคงจัดเก็บได้ต่ำกว่าประมาณการ 5,199 ล้านบาท จากการขยายเวลาลดอัตราภาษีน้ำมันดีเซลเหลือลิตรละ 0.005 บาท
ขณะที่ยอดการเก็บรายได้ในช่วง 7 เดือนแรกของปีงบประมาณ 2555 รัฐบาลจัดเก็บรายได้สุทธิ 9.5 แสนล้านบาท สูงกว่าเป้าหมาย 3.75 หมื่นล้านบาท เนื่องจากการจัดเก็บภาษีที่สำคัญส่วนใหญ่สูงกว่าประมาณการ โดยเฉพาะอย่างยิ่งภาษีมูลค่าเพิ่ม อากรขาเข้า ภาษีเงินได้นิติบุคคล และภาษีเงินได้บุคคลธรรมดา 
นายสมชัย กล่าวว่า ภาวะเศรษฐกิจที่ฟื้นตัวอย่างต่อเนื่องทั้งการบริโภคและการนำเข้ารวมถึงการดำเนินนโยบายและมาตรการต่างๆ ของรัฐบาล ทำให้กระทรวงการคลังมั่นใจว่าการจัดเก็บรายได้ในปีนี้จะใกล้เคียงกับเป้าหมายที่ตั้งไว้ 1.98 ล้านล้านบาท